Kázeň z evanjelických Služieb Božích v BA **Lamač** / (NK), 20. nedeľa po Svätej Trojici, 22. 10. 2023, 10.00/18.00; **ES 211, 475, 633**, A 60, Ž 111

**1. Kronická 29, 14 a 18**: (Dávid dobrorečil Hospodinovi a povedal): *„****14****Veď ani ja ani môj ľud by sme neboli schopní priniesť toľké milodary. Veď od Teba je všetko, takže z Tvojej ruky sme Ti dali.  ...****18****Hospodine, Bože Abraháma, Izáka a Izraela, našich otcov, zachovaj to naveky ako vzor zmýšľania Tvojho ľudu a pripútaj si jeho srdce.“*

**Milí bratia a milé sestry!**

František Louka, hlavný hrdina **film Kolja**, sa nazdával, že **už nemôže byť horšie**. Jemu, starému mládencovi, žijúcemu v Československu okupovanom spojeneckými vojskami, tkp. zostal na krku Kolja – ruský chlapček v predškolskom veku. Navzájom si v každom ohľade nerozumejú, no **napokon** František **prežije** s Koljom **najkrajšie chvíle svojho života.**

 Áno, **v živote nás stretne nejedno prekvapenie.** Niektoré sú menšie, iné väčšie.

**S veľkým prekvapením sa stretol aj cisár Jozef II.** po tom, ako 13. októbra 1781 vydal Tolerančný patent. Dokument, ktorý síce evanjelikom nedával plnú slobodu, ale ich vieru a spôsob jej vyznávania musela dovtedy jediná vrchnosťou uznávaná rímsko-katolícka cirkev tolerovať. Pán cisár bol prekvapený. Prečo? Lebo po desaťročiach zjavného i skrytého útlaku, dokonca fyzickej likvidácie **sa k evanjelickej cirkvi prihlásilo oveľa viac ľudí, než by to ktokoľvek bol čakal.** Síce mnohí z jej stúpencov nedokázali jasne povedať čomu veria, o článkoch viery mali iba chabé predstavy, no jedno im bolo jasné: **mali odpor k násiliu**, ktorým im vnucovali dovtedy jedinú povolenú vieru. **Vedeli, že čo sa ľuďom vnucuje, čo ide ruka v ruke s útlakom, to nie je blízke ich srdcu.** Preto privítali deň, keď mohli vnucovanú vieru odmietnuť a prihlásiť sa k evanjelickému vyznaniu. Neprekážalo im, že spoločenstvo viery, ku ktorému sa patrili, bolo chudobné a pohŕdané. **Nezľakli sa veľkých obetí**, ktoré podstupovali, aby vybudovali svoje modlitebne. Kostoly bez veže podobajúce sa viac stodolám ako cirkevným priestorom. Tie obete neľutovali, lebo sa radovali, že **v cirkvi nie sú z donútenia, ale na základe svojho dobrovoľného rozhodnutia.**

 O dobrovoľnosti sme počuli aj z Dávidovej modlitby pri zhromažďovaní darov na stavbu jeruzalemského chrámu. Je to **modlitba plná radosti.** Dávid sa však neraduje zo zlata, striebra, medi či drahého kamenia, ktoré sa medzi ľuďmi vyzbieralo. Teší sa z toho, že všetko bolo dané s radosťou a dobrovoľnosťou. V závere modlitby prosí, aby táto dobrovoľnosť uprostred Božieho ľudu nevymizla. *„Hospodine, Bože Abraháma, Izáka a Izraela, našich otcov, zachovaj to naveky ako vzor zmýšľania Tvojho ľudu a pripútaj si jeho srdce“* (v. 18). Dávid vedel, že všetko, čo človek obetuje, prijal už predtým ako dar od Boha. **Dobrovoľnosť a ochotu** totiž **nikto nemá sám zo seba.** Dávid vyznáva: „*Veď ani ja ani môj ľud by sme neboli schopní priniesť toľké milodary. Veď od Teba je všetko, takže z Tvojej ruky sme Ti dali*“ (v. 14).

Ozajstná dobrovoľnosť, ktorá nehľadá vlastnú chválu, nie je z nás. V ľudskom vnútri je skôr neochota a odpor. **Dobrovoľnosť a ochotu v nás pôsobí Boh**. Duch dobrovoľnosti je vzácny Boží dar. Nedá sa zaistiť príkazmi ani donucovaním. Je vzťahom, ktorý treba živiť, posilňovať, inak chradne a odumiera. Svedectvom toho sú viacerí, ktorí chodievali na detskú besiedku, vyučovanie náboženstva, konfirmačnú prípravu, do kresťanských letných táborov, no v súčasnosti nejavia záujem o Božie veci. Ich viera je „v kóme“. Zostali iba mená v matrike.

 K viere, dobrovoľnosti, ochote sa môžeme a máme povzbudzovať. Sú to napokon Božie dary, ktoré nemožno druhým nariadiť. Smieme a máme byť však voči týmto darom otvorení. Našou úlohou nie je kohokoľvek posudzovať, ani dopredu odpísať. Pán Ježiš Kristus tiež „neznámkoval“ ľudí podľa ich horlivosti, podľa toho, ako dlho s Nám chodili. Ukazoval im a dnes ukazuje aj nám Božiu milosť, ktorá prekoná všetky prekážky. **Božia milosť je tu pre každého, kto ňou nepohŕda.**

 **Aká je naša viera, dobrovoľnosť a ochota ku konaniu Božieho diela?** Je aspoň taká, ako u našich predkov pred vyše 240 rokmi po vyhlásení Tolerančného patentu? U ľudí, ktorí nemali autá, počítače, kuchynské roboty a spravidla ani peniaze, zato však otvorené srdcia pre Božiu milosť. Ich viera, dobrovoľnosť, ochota boli založené na radostnej istote, že v **Ježišovi Kristovi im Pán Boh daroval to najvzácnejšie.**

**V Ježišovi Kristovi** to **Pán Boh daroval aj nám. Prijal nás za svoje deti, daroval nám odpustenie hriechov, dal nám zmysel života a cestu do večnosti. Sme si toho vedomí? Nezabúdame na to?** Ak sme tento dar prijali, keď veríme tejto zvesti, potom ochota a radostná dobrovoľnosť v nás pretrvajú aj v najväčších ťažkostiach. No keď v nás – vo mne i tebe – nepôsobí Kristov Duch, potom sa nám každá maličkosť javí ťažkou a každá prekážka neprekonateľnou.

 **Skutočná dobrovoľnosť, ochota ku konaniu Božieho diela, môže vzniknúť len v stretnutí s Ježišom Kristom, v osobnom vzťahu dôvery k nášmu Pánovi a Spasiteľovi.** **Čím viac milosti od Pána Ježiša vďačne prijímame, tým viac v nás bude rásť láska a ochota, ktorá nečaká na prinucovanie.** Moc k dobrovoľným obetiam máme len vtedy, keď sme najskôr okúsili Božiu lásku. **V Ježišovi Kristovi nám Pán Boh daroval všetko.** Podľa toho, kto koľko vierou od Pána Boha prijal a prijíma, nájde v sebe dosť ochoty k službe. Neraz sa zdá, že na tom nie sme nijako slávne, že sa nemôžeme radovať z ochoty všetkých – ako kráľ Dávid. Javí sa to tak, že mnoho úloh, mnohá služba, ktorú máme ako cirkev konať, zostáva len na nepatrnej menšine, iba na niekoľkých ochotných jednotlivcoch. No **Pánu Bohu je vzácna dobrovoľnosť. Jemu je vzácnejší malý húfik ochotných, ako mnohé vykonané z nevôľou, z donútenia či pre ľudskú slávu.** Tam, kde nieto ochoty a dobrovoľnosti nastúpi donucovanie, falošná obetavosť v zmysle: dám, urobím – aby ma druhí videli – tam postupne dochádza k mravnému rozkladu. Skôr či neskôr spoznáme, že **ak nemáme nič, čo by sme si dobrovoľne vážili, vnútorne pustneme, zostaneme prázdni.**

Dnešnou zvesťou zaznievajúcou nám z Písma svätého chce Pán Boh každého z nás upevniť dobrovoľným duchom, aby sme sa nezostali iba poslucháčmi, ale stali sa činiteľmi počutého Božieho slova. Prosme s Dávidom: Zachovaj ochotu a dobrovoľnosť naveky ako vzor zmýšľania Tvojho ľudu a pripútaj si naše srdcia k sebe, Pane. Amen.

*Použitím viacerých prameňov:* **Martin Šefranko, evanjelický a. v. farár**

**Modlitba**:

Nebeský Otče, Pánovi Ježišovi Kristovi si nás prijal nás za svoje deti, daroval nám odpustenie hriechov, dal nám zmysel života a cestu do večnosti.

 Prosíme, chráň pred myšlienkou: už som sa dosť narobil, dosť obetoval. Daj nám nanovo vidieť a vnímať, že v Kristovi si sa nám, Bože, dal celý, v Ňom si nám daroval všetko a dobrovoľné vydanie sa Tebe je jedinou správnou odpoveďou na Tvoju veľkú lásku.

Zbavuj nás strachu, posilni našu vieru, lásku a ochotu dobrovoľne dať Tebe do služby náš čas, sily, schopnosti, hmotné prostriedky – veď čo sme a čo máme, máme od Teba, Pane.

Pomôž nám na to nezabúdať, vďačne si pripomínať Tvoju lásku, aby problémy a ťažkosti všedného života v nás neprehlušili počuté Božie slovo. Nezastreli nám to, že sme Tvoje milované, draho vykúpené deti.

Zachovaj ochotu a dobrovoľnosť medzi nami a pripútaj si naše srdcia k sebe. Amen.